ΦΥΛΛΑ ΕΡΓΑΣΙΑΣ - ΑΝΑΓΛΥΦΟ ΤΗΣ ΓΗΣ Εκτύπωση: 7 απο 8 ΕΡΓΑΣΙΑ ΓΙΑ ΤΗΝ ΑΝΑΚΥΚΛΩΣΗ ΤΟΥ ΧΑΡΤΙΟΥ Τα βιβλία, οι εφημερίδες και γενικά όλα τα έντυπα έχουν ως πρώτη ύλη το χαρτί. Το πρώτο χαρτί κατασκευάστηκε το 105 π.Χ. στην Κίνα. Ύστερα από μερικούς αιώνες, το μυστικό της χαρτοποιίας πέρασε στην Περσία, στην Αραβία και στην Αίγυπτο (όπου υπήρχαν μεγάλα κέντρα κατασκευής χαρτιού). Όταν η τέχνη της χαρτοποιίας έφθασε στη Β. Αφρική και, τελικά, στο Μαρόκο, οι Άραβες (κρατούσαν στα χέρια τους το εμπόριο χαρτιού σε όλη τη Μεσόγειο) μετέφεραν τη γνώση στην Ισπανία, όπου το 12ο μ.Χ. αιώνα ιδρύθηκε το πρώτο εργοστάσιο χαρτοποιίας. Το 1189 μ.Χ. κατασκευάστηκε εργοστάσιο χαρτοποιίας και στη Γαλλία, ενώ μετά από δυο με τρεις αιώνες περίπου κατασκευάστηκαν εργοστάσια σε όλες τις μεγάλες χώρες της Ευρώπης. Το χαρτί κατασκευάζεται από την κυτταρίνη που βρίσκεται στο ξύλο και είναι ένα από τα απαραίτητα υλικά στην καθημερινή ζωή του ανθρώπου. Ωστόσο, η υπέρμετρη αύξηση της κατανάλωσης του χαρτιού θέτει άμεσα σε κίνδυνο τη ζωή του δάσους, αν υπολογίσουμε και τους υπόλοιπους κινδύνους που απειλούν τα τελευταία χρόνια το δάσος, όπως είναι η παράνομη και ανεξέλεγκτη υλοτομία, οι πυρκαγιές και η υπερβόσκηση (τα αιγοπρόβατα, επειδή δεν επαρκούν τα λιβάδια για τη βοσκή τους, αναζητούν την τροφή τους μέσα στα δάση προκαλώντας ανεπανόρθωτες καταστροφές, κυρίως μετά από πυρκαγιά, καθώς τα ζώα τρέφονται με τα νέα δενδρύλλια που φυτρώνουν εμποδίζοντας έτσι τη φυσική αναγέννηση του δάσους). Αρκεί να λάβουμε υπόψη ότι το 1915 η παγκόσμια κατανάλωση χαρτιού δεν ξεπερνούσε τους 5.000.000 τόνους, ενώ τα τελευταία χρόνια έχει ξεπεράσει την ποσότητα των 200.000.000 τόνων το χρόνο. Επίσης, έχει υπολογιστεί ότι μόνο στην Αττική πετάγονται στα σκουπίδια 200.000 τόνοι χαρτιού, για την παραγωγή των οποίων χρησιμοποιήθηκαν 3.400.000 δέντρα και καταναλώθηκαν 68.000.000 κυβικά νερού, δηλαδή καταναλώθηκε ποσότητα νερού που θα κάλυπτε τις ανάγκες του πληθυσμού της Αττικής για 80 ημέρες. Κατά συνέπεια, η συνεχής αύξηση της παραγωγής του χαρτιού λόγω της αλόγιστης κατανάλωσής του αποδεικνύεται καταστροφική για το περιβάλλον. Η εφαρμογή της ανακύκλωσης του χαρτιού, δηλαδή η αξιοποίηση και μετατροπή των άχρηστων χαρτιών μέσα από ορισμένες διαδικασίες σε χρήσιμα χαρτικά είδη, θεωρείται αναγκαίο μέτρο για την προστασία του δασικού πλούτου και κατ' επέκταση για τη λύση του περιβαλλοντικού προβλήματος. Αξίζει να σημειωθεί ότι για να παραχθεί ένας τόνος χαρτιού απαιτούνται 15-17 δέντρα. Επιπλέον, η ενέργεια που χρειάζεται για την παραγωγή χαρτιού με τη διαδικασία της ανακύκλωσης είναι κατά 40% λιγότερη από την ενέργεια που χρειάζεται με τη διαδικασία της μετατροπής των δέντρων σε ξύλα και, στη συνέχεια, σε χαρτί. Με την εφαρμογή της ανακύκλωσης υπολογίζεται ότι περίπου τα 2/3 του χαρτιού προέρχονται από ξύλο, ενώ το 1/3 προέρχεται από ανακυκλωμένο χαρτί.