ΦΥΛΛΑ ΕΡΓΑΣΙΑΣ - ΑΝΑΓΛΥΦΟ ΤΗΣ ΓΗΣ Εκτύπωση: 6 απο 8 Ομαδικές εργασίες 3. Ομάδα γεωφυσικών Η ομάδα των γεωφυσικών θα προσπαθήσει να δείξει στους υπόλοιπους μαθητές πώς είναι περίπου μια λιθοσφαιρική πλάκα. Πάρτε ένα μπαλόνι όσο το δυνατόν πιο σφαιρικό. Κόψτε εφημερίδες σε λωρίδες και κολλήστε τις πάνω στο μπαλόνι με παχύρρευστη λευκή κόλλα ξύλου (ατλακόλ). Χρησιμοποιήστε πολύ κόλλα και πολλές στρώσεις από τις λωρίδες της εφημερίδας έτσι ώστε να δημιουργηθεί ένα σκληρό κέλυφος όταν η κόλλα στεγνώσει καλά. Μπορείτε να ενισχύσετε το κέλυφος αυτό με γύψο. Όταν στεγνώσει καλά η κατασκευή σκάστε το μπαλόνι και αφαιρέστε το. Με μαρκαδόρο χωρίστε το κέλυφος σε 9 ακανόνιστα τμήματα που αντιπροσωπεύουν τις λιθοσφαιρικές πλάκες. Με λεπτό πριονάκι κόψτε τα τμήματα αυτά. Κάπως έτσι είναι και οι λιθοσφαιρικές πλάκες στις οποίες χωρίζεται η Γη. Παρατηρήστε και σχολιάστε: 1. Τα τμήματα που φτιάξατε δεν είναι επίπεδα, αλλά τμήματα μιας σφαίρας. 2. Οι άκρες των τμημάτων που κόψατε με το πριονάκι δεν είναι λείες, αλλά παρουσιάζουν προεξοχές. 3. Προσπαθήστε να μετακινήσετε δύο γειτονικά τμήματα συμπιέζοντάς τα προς διαφορετικές διευθύνσεις. Θα παρατηρήσετε ότι στα σημεία της σύγκρουσης το υλικό (γύψος) θρυμματίζεται. Συνδέστε τις παρατηρήσεις σας με τις λιθοσφαιρικές πλάκες και την κίνησή τους.